Likumprojekts

**Grozījumi Darba aizsardzības likumā**

Izdarīt Darba aizsardzības likumā (Latvijas Republikas Saeimas un Ministru Kabineta Ziņotājs, 2001, 15. nr.; 2004, 2. nr.; 2005, 2. nr.; Latvijas Vēstnesis, 2010, 59. nr.) šādus grozījumus:

1. 1. pantā:

aizstāt 3. punktā vārdu “nodarbinātais” ar vārdiem “uz darba līguma vai dienesta attiecību pamata uzņēmumā nodarbinātais”;

papildināt 10. punktu pēc vārda “pamata” ar vārdiem “kā ārpakalpojuma sniedzējs”;

izteikt 11. punktu šādā redakcijā:

“11) **kompetents speciālists**— speciālists, kurš uz attiecīga līguma pamata kā ārpakalpojuma sniedzējs veic darba vides iekšējo uzraudzību uzņēmumā un kura kompetence darba aizsardzības jautājumos novērtēta Ministru kabineta noteiktajā kārtībā;”;

papildināt pantu ar 20. un 21. punktu šādā redakcijā:

“20) **attālinātais darbs** – darba izpildes veids, kad darbs, kuru varētu veikt uzņēmuma ietvaros, izmantojot informācijas un komunikāciju tehnoloģijas, pastāvīgi tiek veikts ārpus darba devēja uzņēmuma;

21) **pašnodarbinātais** – fiziska persona, kura veic darbu patstāvīgi un nav uzskatāma par nodarbināto šā likuma izpratnē.”.

2. Papildināt 4. panta otro daļu pēc vārda “pašnodarbinātajam” ar vārdiem “ievērojot šajā likumā noteiktos vispārīgos principus,”.

3. Papildināt 5.panta otro daļu ar otro teikumu šādā redakcijā:

“Organizējot darba aizsardzības sistēmu, ņem vērā arī attālinātos darbus un nodarbinātos, kuri veic šādus darbus.”.

4. 6. pantā:

izslēgt 2. punktu;

papildināt pantu ar 7.punktu šādā redakcijā:

“7) izmantot informācijas tehnoloģiju risinājumus ar darba aizsardzību saistīto procesu dokumentēšanā, ja tie ietver apliecinājumu par dokumentu pieņemšanas laiku, parakstīšanu un apliecinājumu par nodarbināto informēšanu, ja pienākumu informēt paredz normatīvie akti, kā arī iespēju valsts uzraudzības un kontroles iestādēm piekļūt šiem dokumentiem.”.

5. 7. pantā:

izteikt otro daļu šādā redakcijā:

“(2) Nodarbinātā, kurš veic attālināto darbu, pienākums ir sadarboties ar darba devēju darba vides iekšējās uzraudzības īstenošanā. Nodarbinātais un darba devējs vienojas par darba vides iekšējās uzraudzības īstenošanu nodarbinātā telpās, kuras nav darba devēja valdījumā, ja tas ir nepieciešams.”;

izslēgt trešo daļu.

6. Papildināt 8. pantu ar piekto daļu šādā redakcijā:

“(5) Darba devējs nodrošina darba vides riska novērtēšanas rezultātu dokumentēšanu.”.

7. 9. pantā:

izteikt pirmās daļas pirmo teikumu šādā redakcijā:

“(1) Darba devējs, ņemot vērā uzņēmumā nodarbināto skaitu un darbības veidu, norīko vai pieņem darbā vienu vai vairākus darba aizsardzības speciālistus, izveido darba aizsardzības organizatorisko struktūrvienību vai noslēdz līgumu ar kompetentu speciālistu vai kompetentu institūciju.”;

papildināt pantu ar 1.1 daļu šādā redakcijā:

“(11) Ja uzņēmumā ir 250 vai vairāk nodarbināto, darba devēja pienākums ir norīkot vai pieņemt darbā vismaz divus darba aizsardzības speciālistus vai noslēgt līgumu ar kompetentu speciālistu vai kompetentu institūciju."

papildināt otro daļu pēc vārda “speciālistam” ar vārdiem “un šā panta ceturtajā daļā minētajai kontaktpersonai”;

izslēgt trešo daļu;

izteikt ceturto daļu šādā redakcijā:

“(4) Ja darba devējs darba aizsardzības sistēmas izveidē un uzturēšanā iesaista kompetentu institūciju vai kompetentu speciālistu, uzņēmumā norīko kontaktpersonu sadarbībai ar kompetentu institūciju vai kompetentu speciālistu. Darba devējs informē kompetentu institūciju vai kompetentu speciālistu par uzņēmuma darbību, darba aizsardzības pasākumiem un darba vides riska faktoriem uzņēmumā, kā arī sniedz visu citu informāciju, kas var būt noderīga darba vides iekšējās uzraudzības veikšanai un kuru pieprasa kompetenta institūcija vai kompetents speciālists.”;

papildināt pantu ar septīto daļu šādā redakcijā:

“(7) Juridiska persona ir tiesīga sniegt ar darba vides iekšējās uzraudzības veikšanu saistītus darba aizsardzības pakalpojumus tikai tad, ja tai ir piešķirts kompetentas institūcijas statuss.”

8. 16. pantā:

aizstāt trešajā daļā vārdus “izietu apmācību darba aizsardzības jomā” ar vārdiem “vispārīgu informāciju par darba aizsardzību uzņēmumā”;

papildināt pantu ar ceturto daļu šādā redakcijā:

“(4) Ja cita darba devēja nodarbinātie sniedz tādu specifisku pakalpojumu, kas ikdienā pie darba devēja kā pakalpojuma saņēmēja netiek veikts, instruktāžu nodrošina cita uzņēmuma iesaistīto nodarbināto darba devējs, bet darba devējs kā pakalpojuma saņēmējs sniedz informāciju par darba izpildes vietu un apstākļiem, kas attiecas uz konkrētā darba veikšanu.”.

9. Papildināt likumu ar 16.1 pantu šādā redakcijā:

**“16.1 pants. Pašnodarbināto drošība un veselības aizsardzība**

(1) Pašnodarbinātais pats nodrošina darba veikšanai nepieciešamo aprīkojumu un individuālos aizsardzības līdzekļus un lieto tos atbilstoši darba raksturam.

(2) Pakalpojuma saņēmējs, kas noslēdzis līgumu ar pašnodarbināto, nodrošina pašnodarbinātajam tikpat drošu darba vidi kā savā uzņēmumā nodarbinātajiem, ja pašnodarbinātais veic darbu šī uzņēmuma darba vidē.

(3) Pašnodarbinātajam, veicot darbu pakalpojuma saņēmēja uzņēmuma darba vidē, ir pienākums ievērot pakalpojuma saņēmēja norādījumus darba aizsardzības jomā un informēt pakalpojuma saņēmēju par sava darba specifiku, lietotajām metodēm un izmantoto aprīkojumu, ja tas var ietekmēt citu nodarbināto drošību un veselības aizsardzību.

(4) Pakalpojuma saņēmējs, kas noslēdzis līgumu ar pašnodarbināto par darba veikšanu uzņēmuma darba vidē, nepielaiž viņu pie darba, ja viņš pārkāpj darba aizsardzības noteikumus, tajā skaitā attiecībā uz darba aprīkojuma un individuālo aizsardzības līdzekļu lietošanu, vai apdraud savu vai citu personu drošību un veselību, vai sniedz pakalpojumu bez šā panta sestajā daļā minētās apdrošināšanas.

(5) Ja pakalpojuma saņēmēja uzņēmuma darba vidē notiek nelaimes gadījums ar pašnodarbināto, pakalpojuma saņēmējam, kas ir noslēdzis līgumu ar pašnodarbināto, ir pienākums noskaidrot nelaimes gadījuma cēloņus un veikt nepieciešamos preventīvos pasākumus līdzīgu nelaimes gadījumu novēršanai nākotnē, ja tas var ietekmēt šajā uzņēmumā veicamo darbu.

(6) Ja pašnodarbinātais veic darbus nozarēs, kurās atbilstoši normatīvajiem aktiem darba devējam jāiesaista kompetenta institūcija, tad pašnodarbinātajam ir pienākums apdrošināt savu veselību un dzīvību pret nelaimes gadījumiem.”.

10. Aizstāt 17. panta 2., 3. un 4.punktā vārdus “ķīmisko produktu” ar vārdu “maisījumu”.

11. Izteikt 19. panta tekstu šādā redakcijā:

“Ja nodarbinātais vienpusēji izbeidz darba tiesiskās attiecības vai civildienesta attiecības sakarā ar to, ka darba devējs neveic visus nepieciešamos darba aizsardzības pasākumus un tiek būtiski apdraudēta nodarbinātā drošība un veselība darbā, darba devēja pienākums ir izmaksāt nodarbinātajam atlīdzību, kas nav mazāka par sešu mēnešu vidējo izpeļņu, ja darba devējs piekrīt nodarbinātā norādītajiem apstākļiem. Ja darba devējs atsaka izmaksāt atlīdzību, nodarbinātais var celt prasību tiesā par atlīdzības piedziņu viena mēneša laikā no atlaišanas dienas.”.

12. Aizstāt 21. panta otrās daļas 5. punktā vārdus “radušies nopietni un tieši draudi” ar vārdiem “radušās nopietnas un tiešas briesmas”.

13. Izslēgt IV nodaļas nosaukumā vārdus “un pašvaldību”.

Likums stājas spēkā 2019. gada 1. jūlijā.

Labklājības ministrs J. Reirs